En gasbrænder er årsag til en større brand i et sommerhusområde i Blokhus. Ejeren af det brændte sommerhus er kørt til undersøgelse for røgforgiftning.

Nordjyllands Beredskab blev lørdag formiddag kaldt ud til en brand i et sommerhusområde i Blokhus. Meldingen lød på et overtændt sommerhus, men da Nordjyllands Beredskab nåede frem, var det heldigvis ikke så slemt som først antaget. -	Det er heldigvis et nyt hus, der er godt isoleret og det hele, så det kommer kun ild i den udvendige del af huset. Det er absolut billigt sluppet, siger Ib Nielsen, indsatsleder ved Nordjyllands Beredskab. Sommerhuset lå i en kæde af fem til seks andre sommerhuse, og derfor havde Nordjyllands beredskab nok at se til, da slukningsarbejdet begyndte. -	Det største problem var at sørge for at branden ikke spredte sig. Heldigvis er huset, hvor branden opstod, i bunden af sin række. Branden spreder sig dog til noget nærtliggende marehalm og kom meget tæt på de andre sommerhuse. Opgaven var derfor primært at få stoppet branden i græsset og så koncentrerer sig om det enkelte sommerhus. Det lykkedes så i begge tilfælde, siger Ib Nielsen. Branden er opstået ved, at husets ejer har brændt ukrudt med en gasbrænder. Derfra er noget græs blevet antændt, og gennem det tørre græs spredte ilden sig til gavlen af sommerhuset. Husets ejer forsøgte selv at slukke branden ved at fjerne nogle brædder til huset, for bedre at få adgang til ilden, men på daværende tidspunkt nåede branden at sprede sig til husets tag. Slukningsarbejdet er nu overstået. Husets ejer er kørt til undersøgelse for røgforgiftning.